**9-Mavzu**

**TIPOLOGIK TILSHUNOSLIK**

**Reja:**

1. Tipologiyaning predmeti va turlari

2. Tipologiyaning til yaruslari bilan aloqasiga ko’ra tarmoqlari

**Tayanch so‘z va iboralar:**  *Tipologiya turlari, lingvistik tipologiya, nolingvistik tipologiya, tipologik tilshunoslikning predmeti, tipologik tadqiqot turlari, ontologik, epistemo­lo­gi­k, til yaruslari, formal tipologiya, fonologik tipologiya, morfologik tipologiya, sintaktik tipologiya, semantik tipologiya.*

**Tipologiya turlari**

Tipologiya so‘zi grekcha *tipos-*tip, tur, obraz, shakl, belgi va *logos* so‘z, fan so‘zlarining qo‘shilishidan yasalgan. Tipologiya hozirgi davrda hamma fanlar uchun xosdir. Shu nuqtayi nazardan lingvistik tipologiya tushunchasi tipologik makrokategoriyaning bir qismi hisoblanadi. Tipologiya predmet yoki hodisalarning tasniflanish protsessi bilan bog‘liqligiga ko‘ra ikkiga bo‘linadi:

a) lingvistik tipologiya;

b) nolingvistik tipologiya.

 ***Lingvistik tipologiya*** tillar sistemalarini bir-biri bilan qiyoslash, til qonunlari va kategoriyalarini umumlashtirishni, ularni tipologik klassifikatsiyalashni o’rganadi. Lingvistik tipologiya tillarning tipologik tasnifining muhim qonun-qoidalari va usullarini tekshiradi. Shuningdek, tipologiya lisoniy birliklarni biron umumiy belgisi asosida tasnif qilish jarayonini ham tekshiradi.

XIX asrda tezlik bilan rivojlanish bosqichiga o‘tgan tipologiyaning muhim xususiyati shundaki, u turli tillar – qarindosh va qarindosh bo‘lmagan tillar doirasida ish ko‘radi. Ushbu tillarni o‘zaro qiyosiy o‘rganadi. Shu jarayonda tipologiya qiyoslanayotgan tillarning tuzilishidagi o‘xshash va farqli tomonlarni aniqlaydi, izohlaydi.

Qarindosh va qarindosh bo‘lmagan tillar o‘rtasidagi o‘xshash va farqli tomonlarning mavjudligi, ushbu tomonlarning yuzaga kelish sabablarini o‘rganishga va tushunishga bo‘lgan intilish tilshunoslikda alohida soha, yo‘nalish bo‘lgan lingvistik tipologiyaning maydonga kelishiga sabab bo‘ldi.

Lingvistik tipologiya tillarning genetik aloqasidan qat’iy nazar ularning struktur va funksio­nal xususiyatlarini qiyosiy o‘rganadi. Lingvistik tipologiya – turli til oilalariga mansub tillarni o‘zaro qiyosiy tadqiq qiladi, ularning umumiy va farqli jihatlariga alohida e’tibor beradi. Lingvistik tipologiya tillar sistemalarini bir-biri bilan qiyoslaydi, til qonunlari va kategoriyalarini umumlashtiradi va ularni tipologik tasniflaydi.

Lingvistik tipologiya – tilni o‘rganishning ikki asosiy aspektidan biri bo‘lgan qiyosiy-tarixiy (genetik) aspektdan ontologik (tadqiqot predmeti xarakteristikasining mohiyatiga ko‘ra) va epistemo­lo­gi­k (tadqiqot prinsiplari va usullarining mohiyatiga ko‘ra) farq qiladi:  tipologiyada moslik tushunchasining ikki jihatli (shakl va mazmunda) bo‘lishi shart emas, unda qiyoslanilayotgan birliklar shakl yoki mazmun jihatidan cheklangan bo‘lishi mumkin.

 Lingvistik tipologiyaning bu turi sof lingvistik tipologiya deyilib, ekstralingvistik tipologiyaga qarama-qarshi qo’yiladi. Ekstralingvistik tipologiya tilni mazkur tilga yaqin boshqa belgi sistemalar, masalan, semiotik, kommunikatsion va boshqa belgi sistemalar (sign, system) bilan qiyoslaydi va solishtiradi. Semistik sistema inson tili, hayvon tili, mashina “til”i sistemasi va boshqalarni o’z ichiga oladi.

Tipologiyaning predmeti quyidagichadir:

a) umumiy til qonunlarini yaratadi va ularning sistemalari o’rtasidagi aloqalarni aniqlaydi,

b) til universaliyasini aniqlaydi,

d) tipologik sun’iy etalon til yaratadi,

e) tillar o’rtasidagi o’lchov birligi xizmatini o’taydigan birliklarni aniqlaydi,

f) tillarning morfologik klassifikatsiyasini tuzadi,

g) fan tillari tipologiyasini tuzadi.

 ***Nolingvistik tipologiya*** lingvistikadan boshqa fanlarda ishlatiladi. Nolingvistik tipologiya masshtabi juda keng bo‘lib, geologiya, tarix, jamiyatshunoslik, botanika fanlarida san’at va adabiyotda, muzika va umuman fanda turli predmet, hodisa va voqealarning o’xshashliklari va farqiga ko’ra klassifikatsiyasini o’rganadi.

Tipologiya sohasida qilingan ishlar hali umumtipologiya miqyosida ko’tarila olganicha yo’q. Tipologiyani turli konkret tarmoqlarga bo‘lish asosan hozirgi davrga xosdir, chunki tipologiya haqidagi fan avval aniq va konkret bo‘lmagan. Umumiy tipologiya tillar sistemalarini umumiy kategoriyalar asosida o’rganadi.

 **Tipologiyaning til yaruslari bilan aloqasiga ko’ra tarmoqlari**

(Branches of Typology According to the Levels of Languages) Tipologiya fani tillar sistemalarining turli ierarxik birliklarini qiyosan umumlashtirib o’rganadi va mazmun planiga muvofiq formal tipologiya, semantik tipologiyaga bo‘linadi.

***Formal tipologiya***. Tipologiyaning bu turi ifoda plani birliklarining tipologik xususiyatlarini o’rganadi. Formal tipologiya fonologik, morfologik va sintaktik tipologiyadan tashkil topadi. Formal tipologiya asosan tilning morfologik va sintaktik yaruslarining formal tomonlariga ko’proq ahamiyat berib, ularning ma’lum formal belgilarini turli tillar sistemasida o’rganadi.

***Semantik tipologiya***. Semantik tipologiya mazmun plani birliklarini tipologik tadqiq qiladi. Mazmun plani deganda tilning semantik strukturasi tushuniladi. Tipologik qiyoslash semantik qiyoslashni ham o’z ichiga oladi. Semantik qiyoslash semantik tipologiya asosida yuzaga keladi.

 Semantik tipologiya semantik kategoriyalarning ifodalanishidagi mushtaraklikni abstraklashtiradi va ma’lum tushunchalarning turli tillar sistemasi ifoda plani birliklari vositasida talqin etilishini o’rganadi. Turli tillar lug‘atlarini tuzishda, bir tildan ikkinchi tilga tarjima qilishda semantik tipologiya qonunlarining amaliy ahamiyati katta.

 Tillar har xil bo‘lsa ham ularning sistemasidagi ma’lum semantik kategoriyalarni ifodalovchi so’zlar muayyan guruhlarni tashkil qiladi. Semantik tipologiya ba’zi kategoriyalar umumiy, ba’zilari esa faqat ayrim tillargagina xos bo‘ladi. Semantik tipologiya semantik maydon (Semantic field)ni aniqlashda katta rol o’ynaydi.

Til yaruslarining o’zaro aloqasiga ko’ra tipologiyaning quyidagi bo‘limlari mavjud:

a) fonologik va fonetik tipologiya,

b) morfologik tipologiya,

d) sintaktik tipologiya,

e) leksik tipologiya.

***Fonologik tipologiya***. Fonologik tipologiya tillarning fonologik yarusi birliklari sistemasini tashkil etuvchi belgilarni o’rganadi. Fonologik tipologiya umumiy differensial fonologik belgilarni fonemalar xususiyatlarini, ularning so’z strukturasidagi sintagmatik aloqalarni, tovushlarning fonegmatik xarakteristikasini, ularni guruhlash usullarini, o’zaro oppozitsiyalarini umumlashtirib o’rganadi. Fonologik xususiyatlariga ko’ra tillarni ma’lum guruhlarga bo‘lish ham tipologiyaning shu bo‘limiga oid (masalan: tonal va tonal bo‘lmagan tillar tone languages and non-tonal languages). Dunyodagi tillarning har birida unli va undoshlar sistemasi bor. Agar ayrim tillarda unli fonema ikkita bo‘lsa, undosh fonemalarning soni elliktachaga yetadi. Turli tillardagi fonemalar ularning miqdoridan qat’iy nazar ma’lum tipologik belgilariga ko’ra tavsiflanadi. Qiyosiy tipologiya ularning differensial belgilari, distrubitsiyalari, oppozitsiyalariga tayanib ularning fonologik yarus universaliyasini tuzadi. Hozirgi ilmiy adabiyotlarda fonemalarning universaliyasi quyidagicha beriladi:

 Unlilik-unsizlik

 Undoshlik-undosh emaslik

 Kompaktlik-kompaktsizlik

 Diffuziyalilik-diffuziyasizlik

 Nozallik-nozal emaslik

 Jaranglilik-jarangsizlik va boshqalar.

Ma’lum fonologik belgilarning umumiyligiga ko’ra tillar tipologik gruppalarga bo‘linadi. Fonologik belgilarning ayrimlari faqat ba’zi tillar sistemasini uchraydi, xolos. Masalan, tonallikning mavjudligiga ko’ra serb-xorvat, shved, vetnam tillari bir gruppani, tonallikning yo’qligiga ko’ra ingliz, rus, arab tillari boshqa bir gruppani tashkil etadi.

 Fonetik tipologiya turli tillarad fonetik yarus birliklarini: unli va undosh tovushlarni talaffuz etishdagi o’xshashlikni yoki farqni konkret fizik jihatdan o’rganuvchi bo‘limdir. Ayrim unlilar labni cho’zib talaffuz etilganida, (h) tovushi (g‘) tarzda talaffuz etilganida, fonetik tipologiyaga ko’ra innotatsiyada qardosh va qardosh bo‘lmagan tillarda o’zshashlik bo‘lishi mumkin. Masalan, qardosh emasligidan qat’iy nazar kavkaz xalqlari uchun muayyan artikulyatsiya yoki aksent xos bo‘lsa, O’rta Osiyo respublikalari xalqlari uchun boshqa bir aksent xosdir. Qardosh tillarda ham ma’lum xususiyat yoki umumiylik bo‘lmasligi mumkin.

Masalan, R. X. Robins fransuz, nemis, daniya, shved, norvegiya tillarida til oldi unlilari talaffuz etilganida labning doira shaklida old tomonga cho’zilishini, ingliz tilida esa bu xususiyatning yo’qligini ta’kidlaydi.

 Qiyosiy-tarixiy metod olib borgan fonetik tadqiqotni asosan fonetik tipologiyaga kiritish mumkin. Qiyosiy-tarixiy metodda fonologik qonuniyatlar deyarli o’rganilmagan bo‘lsa-da, fonetik tipologiya fonologik tipologiyaga qarshi qo’yilmaydi. Aksincha ular bir-biri bilan bog‘liqdir.

 Fonetik tipologiya tovushlarni eksperimental o’rganish bilan ham shug‘ullanadi.

 Tipologiya til ierarxiyasining barcha yaruslarini o’rganadi. Aytib o’tilganlarga metrikaning umumiy nazariyasini o’rganadigan metrik tipologiyani ham kiritish mumkin. J. Kotsning ko’rsatishicha, metrika uchun fonetik xususiyat har xil tillarda turlicha bo‘lishi mumkin.